Matilda
Matilda, Matilda af Flandern, ca. 1030-2.11.1083, dronning af England og hertuginde af Normandiet som hustru til Vilhelm 1. Erobreren. Matilda var datter af Baudouin 5. (1035-76) og Adéla, datter af Robert 2. den Fromme af Frankrig. Matilda var søster til Robert 1. Friseren og derfor faster til dronning Edel, gift med den danske kong Knud 4. den Hellige.
Vilhelm og Matilda fik mindst ni børn, heriblandt sønnerne Robert 3. Courtehose (ca. 1054-1134), Vilhelm 2. Rufus og Henrik 1.
Matilda døde i Normandiet og blev gravsat i kirken La Trinité i benediktinerklosteret Abbaye-aux-Dames i Caen.